**כַּמָּה אַהֲבָה יֵשׁ בַּגֶּשֶׁם הַנִּתָּךְ עַל הָאֲדָמָה הַמֵּתָה בְּעוֹד שְׂעָרִי**

**מַמְשִׁיךְ וְצוֹמֵחַ.**

**בַּלַּיְלָה הַזֶּה יֵש מִי שֶׁשְּׁתִיקָתוֹ**

**גְּדוֹלָה מִשְּׁתִיקָתִי.**

**קְחִי אוֹתִי אֵלַיִךְ מִלֵּב הַמְּהֻמָּה,**

**כִּי חֲלוֹמוֹת מִתְגַּנְּבִים לְתוֹכִי כִּנְקִישׁוֹת עַל דֶּלֶת זָרָה**

**וּדְבַר מָה נָמֵס בִּי לִפְתֹּחַ.**

 (מתוך הספר 'חיי אחינועם')

**פתח לנו שער**

אֱלֹהֵי הַזְּמַן. שְׁעַת חֲצוֹת נָקְפָה מִכְּבָר וְהַמָּוֶת

קָרֵב כְּמַעֲשֵֹה מֶרְכָּבָה.

פְּתַח לָנוּ שַׁעַר.

אַל תַּהַדְפֵנִי אֶל פִּנּוֹת לַחוֹת מִזִּכָּרוֹן, צָרוֹת

מִשִּׁכְחָה. רְאֵה אֶת צִלִּי הַמִּתְאָרֵךְ, אֶת גּוּפִי

הַמִּתְמַעֵט מוּלְךָ.

כָּל יְצוּרֶיךָ הָרַכִּים דּוֹהֲרִים בְּתוֹכִי עַכְשָׁו כַּעֲדַת תַּנִּים עֲזוּבִים,

פְּעוּרֵי עֵינַיִם.

בְּאֵין דֶּרֶךְ אֲנִי מִסְתַּתֶּרֶת מִפְּנֵי הַמִּלִּים, חוֹלֶמֶת

מִבְּלִי שֶׁאוֹר יִבְקַע מֵעַפְעַפַּי,

מִבְּלִי שֶׁאֶזְכֹּר דָּבָר.

לְבַדִּי נוֹתַרְתִי בְּדוּמִיַּת הַסַּגְרִיר הַזּוֹ

שֶׁטֶּרֶם סְתָו.

לְבַדִּי בֵּין עָרֶיךָ הַמֻּקָּפוֹת שְׁתִיקָה, בֵּין מְשָׁלֶיךָ

הַמְחֹרָצִים כְּגִזְעֵי עֵץ עַתִּיקִים, בֵּין חוֹמוֹתֶיךָ

הַמִתְקַמְּרוֹת זוֹ כְּלַפֵּי זוֹ כְּכִפּוֹת.

הִנֵּה אֶסְתַּלֵק בְּאַחַת מִכָּל צוּרוֹתַי, מִכָּל הִרְהוּרֵי הַשָּׁוְא שֶׁלִּי,

מִכָּל הָעוֹלָמוֹת.

מֵעַתָּה, רַק הָאַיִן מֻּתָּר לִי.

גַּם הַגּוּף, כְּמוֹ הָאֲדָמָה, פּוֹלֵט אֶת חֹם הַיּוֹם שֶׁחָלַף

לְתוֹךְ צִנָּתוֹ הַחֲרִישִׁית שֶׁל הָעֶרֶב.

הַבֵּט בִּי: הָעֶצֶב הוּא נָהָר שֶׁאֵין לוֹ גָּדוֹת.

אֶל שִׁפְכוֹ הַמּוּאָר אֲנִי נִסְחֶפֶת כִּסְפִינָה טְרוּפָה,

מוֹשֶׁכֶת אַחֲרַי שֹׁבֶל חִוֵּר בְּרֹחַב חוֹלוֹת נוֹדְדִים, בְּעֹמֶק

פְּעִימַת לֵב.

הַזְמַן נִשָֹּא בְּגוּפִי כְּבַעֲרִיסַת אֱגוֹז.

עִם כָּל תְּנוּדָה מִתְּנוּדוֹתָיו נֶחְלָץ הַנֶּצַח מִגְּבִיעוֹ,

מַחֲצִיתוֹ חֹמֶר,

מַחֲצִיתוֹ אוֹר.

הֵמַרְתִּי מִלִּים בִּדְמָמָה, חֶלְקַת שָֹדֶה

בְּחֶלְקַת שָׁמַיִם, אֶת כָּל אֲזוֹרֶיךָ חָצִיתִי עֲטוּפָה רוּחַ,

צְלִיפַת הָאֲוִיר הַחַד קוֹרַעַת אֶת עוֹרִי.

עַכְשָׁיו נִגֶּפֶת תְּחִנָּתִי אֶל שַׁעֲרֵי הַלַּיְלָה

כְּעֵדֶר צְבָיִים פְּשׁוּטֵי צַעַד, כְּרַעַם

עַל שֶׁסַע הַמִּדְבָּר.

פְּתַח לָנוּ שַׁעַר.

 (מתוך הספר 'שירי איניג')

**ובכל אלה**

כְּסֶלַע בְּאַדְמַת כֻּרְכָּר אֶהְיֶה נְטוּעָה בּוֹ. כְּדַרְדַּר.

אֶרְדְּפֵהוּ עַד שֶׁנִמָּצֵא שְׁזוּרִים זֶה לְתוֹךְ זוֹ כְּצֶמֶד פְּנִינֵי גֶּשֶׁם

עַל צִיר הַסּוּפָה.

אָז תָּבוֹא מְלִיחוּת שֶׁמִּנְיַן שְׁנוֹתֶיהָ כְּמִנְיַן שְׁנוֹתֵינוּ, וְתִּסְדֹּק אֶת קְרוּם

הַתְּכֵלֶת הַמָּתוּחַ וְיִסְתַּנְּנוּ בַּעֲדוֹ מַעֲלוֹת הַחֹם, קִינַת הַדָּם,

צוֹאַת הָרוּחַ.

וּבְכָל אֵלֶּה תִּשָּׁמַע תְּחִנָּה.

עַד שֶׁתִּכְלֶינָה הַשָּׁעוֹת. עַד שֶׁתִּדּוֹם מְהוּמַת הָאֵיבָרִים וְלֵב

יַכֵּה שָׁרָשָׁיו מִתּוֹךְ לֵב אַחֵר.

עַד שֶׁיִתְרוֹקְנוּ הָעֲצָמִים מִצּוּרַת הַלַּיְלָה שֶׁלָּהֶם וְאוֹר

יִגַּהּ עַל פְּנֵיהֶם, דַּק כְּרַחֲמָיו.

 (מתוך הספר 'שירי איניג')

## הגוף הראשון

## מַה שֶׁיּוֹצֵא מִמֶּנִּי שָׁב אֵלַי. אַתְּ מְבִינָה, כָּל הָרַעַשׁ הַזֶּה שֶׁבְּסוֹפוֹ הַדְּבָרִים נִשְׁאָרִים

## זֵהִים לְעַצְמָם.

## יָדוּעַ לִי מַשֶּׁהוּ עַל מִלִּים. אֲנִי פּוֹחֶדֶת שֶׁגּוּפִי יַעֲלֶה עַל הַגּוּף הָרִאשׁוֹן

## מִשּׁוּם שֶׁיֵּשׁ לוֹ תְּכוּנָה שֶׁל הִתְפַּשְׁטוּת. אֲבָל אָז אֲנִי נִזְכֶּרֶת

## שֶׁגַּם לַגּוּף הָרִאשׁוֹן יֵשׁ תְּכוּנָה שֶׁל הִשְׁתַּנּוּת בַּזְּמַן.

## בִּכְלָל, שִׁנּוּיִים שׁוֹבְרִים אֶת לִבִּי.

## מֵאָז וּמִתָּמִיד אֲנִי מְבַכֶּרֶת "הָיָה" עַל פְּנֵי "יָכוֹל הָיָה לִהְיוֹת".

## אֲנִי יְכוֹלָה לוֹמַר לָךְ מַשֶּׁהוּ עַל הַבְּחִירָה: אֵין לִי דֶּרֶךְ לְבַקֵּשׁ אוֹתָהּ

## אֶלָא בַּמָּקוֹם שֶׁמִמֵּילָא הִיא מְצוּיָה בּוֹ.

## אֲנִי מְכִילָה אֶת שְׁמִי בְּאוֹתוֹ אֹפֶן בּוֹ מֵכִיל הַגּוּף

## אֶת גִּילוֹ הַגּוּפָנִי: בְּהַתְאָמָה מוּשְׁלֶמֶת שֶׁל הָאִינְטוֹנַצְיָה.

## מַה שֶּׁאֲנִי מוּכָנָה לַעֲשֹוֹת בִּשְׁבִיל הַשַּׁלְוָה הוּא

## לְהִתְגַּבֵּר עַל הַנְּטִיָּה שֶׁלִּי לְהַפְרָזוֹת.

## הַשֶּׁקֶר, כְּמוֹ כָּל מַעֲשֶֹה אָמָּנוּתִי, צָרִיךְ לִהְיוֹת נֶאֱמָן לְעַצְמוֹ

## מֵאַחַר שֶׁאֵינוֹ נֶאֱמָן לָאֱמֶת. אַתְּ מְבִינָה,

## פַּחַד גְּבָהִים, כְּמוֹ סוּגִים מְסֻיָּמִים שֶׁל יֹשֶׁר,

## הוּא פַּחַד מִפְּרֵדָה.

## בַּמָּקוֹם בּוֹ נִגְמָר הַגּוּף הוֹפֵךְ הַכְּאֵב לְמִין דִּגְדּוּג בִּלְתִּי נִסְבָּל.

## אַתְּ יוֹדַעַת, זֶה הַמָּקוֹם בּוֹ אֲנִי מְבַקֶּשֶׁת תָּמִיד

## לָמוּת.

## אֲנִי יוֹדַעַת בְּבֵרוּר: הַשֹּבַע הַמֻּחְלָט מֵכִיל גַּם

## אֶת תְּכוּנַת הָרָעָב. אַתְּ רוֹאָה כַּמָּה רָחוֹק הָלַכְתִּי?

## וְכַמָּה אֲנִי כָּאן.

## בִּגְבוּלוֹת הַנַּרְקִיסִיזְם הַמֻּתָּר אֲנִי בּוֹדֶקֶת אֶת

## הַהִתְבַּטְאוּת הַמְיֻחֶדֶת הַזֹּאת בַּמֶּרְחָב: נִרְאֵיתִי, נִרְאֵית,

## אֵרָאֶה.

## אֵין זוֹ אֶלָּא טָעוּת אֲיֻּמָּה שֶׁעוֹלָמִי נִרְאֶה צַר.

## רְצוֹנִי לְהוֹכִיחַ לָךְ שֶׁגְּבוּלוֹתָיו רְחָבִים בְּיוֹתֵר.

## קֹדֶם אֶנְקֹב בְּשֵׁם הַגְּבוּל הָרִאשׁוֹן: אֲנִי.

## אַחַר כָּךְ אֶנְקֹב בְּשֵׁם הַגְּבוּל הָאַחֲרוֹן:

## אֲנִי. (מתוך הספר 'עד בוא האדמה')

מתוך המחזור 'מותרת לכל רוח' – שירים חדשים

**יא**

אַתְּ הִיא שֶׁחוֹזֶרֶת אֵלַי בְּכָל פַּעַם בְּגוּף אַחֵר,

כְּלַחַן שֶׁנִדּוֹן לְהִזָּכֵר רַק כָּךְ,

לָכוּד בֵּין שֶׁסַע לְשֶׁסַע,

כָּאֲוִיר

מַה רַבִּים שְׁמוֹתָיו שֶׁל הַצַּעַר,

וּבְכָל אֶחָד מֵהֶם שׁוֹכֵן עִוָּרוֹן אַחֵר,

חשֶׁךְ אַחֵר.

מַה יִוָּתֵר לִי מִמֵּךְ בַּיּוֹם שֶׁבּוֹ אֵדַע שֶׁאַתְּ לַנֶּצַח מֵאֲחוֹרַי,

מִלְבַד תְּנוּדוֹת הָאֲוִיר הַדַּקּוֹת בֵּין הַלָּשׁוֹן לַחֵיךְ

וְהַמִלָּה הַהִיא,

שֶׁהָי~~ְ~~תָה עִם הַשָּׁנִים לִשְׁמֵךְ

**יב**

נִגְזַר עָלַיִךְ שֶׁיָמַיִךְ יִהְיוּ מְלֵאִים וּשְׁבוּרִים

שֶׁשְּׁנוֹתַיִךְ לֹא תַּעֲמֹדְנָה לָךְ בָּרֶגַע הַהוּא

כְּשֶׁתִּהְיִי נִצֶּבֶת

וּפָנַיִךְ אֲלֵיהֶן

כִּי רֶגַע לִפְנֵי מוֹתוֹ אָדָם הוֹפֵךְ אֶת פָּנָיו

אֵלָיו

**יג**

מֶרְחַק יְרִיקָה

וְהַדְּמָמָה שֶׁהָיִית רֵאשִׁיתָה

הָפְכָה אַחֲרִיתֵנוּ

סִלְחִי לָנוּ, כִּי יָצַקְנוּ לְתוֹךְ שְׁעוֹתַיִךְ הַקֵּהוֹת

חֲרִיפוּת מִדַּעַת,

כִּי הִרְחַקְנוּ מִמֵּךְ בְּשׁוֹטִים

כְּלָבִים שֶׁהִתְדַּפְּקוּ עַל דַּלְתֵּךְ רְעֵבִים

בְּאִישׁוֹן לַיְלָה,

כִּי אָחַזְנוּ בָּךְ הַרְחֵק, לְלֹא חוֹף

**יד**

עַכְשָׁיו אֲנִי יוֹדַעַת מַה פֵּרוּשׁ לְהִתְעוֹרֵר עַל קָצֵהוּ שֶׁל כְּאֵב,

לְהִתְבּוֹנֵן בַּלַּיְלָה הָאוֹזֵל מִמֵּךְ לְתוֹךְ הַשַּׁחַר,

לִקְרוֹא לָךְ בְּקוֹל עֲנוֹת,

גְּרוֹנִי נֶחְבָּט אֶל הָאֲדָמָה הַלַּחָה,

קוּמִי, קוּמִי

**טו**

לְיַד מִטָּתֵךְ, פִּרְקֵי תְּהִלִּים:

עַד-אָנָּה תַּסְתִּיר פָּנֶיךָ מִמֶּנִּי,

בַּחֲדַר הַהַמְתָנָה וּבַחֲדַר

הַהִתְאוֹשְׁשׁוּת וּבַחֲדַר

הַשֵּׁינָה וּבַחֲדַר

הַמֵּתִים

**טז**

מַתִּיר אֲסוּרִים

הוּא, שֶׁמֵּאֵן לְהַשְׁאִירֵךְ בֵּינֵינוּ,

יִשְׁמֹר מֵעַתָּה צֵאתֵךְ וּבוֹאֵךְ

מִכָּל מָקוֹם

**יז**

יָם וְשָׁמַיִם

וְאַתְּ בֵּינֵיהֶם

הָרֵיחוֹת נוֹשְׂאִים אוֹתָךְ כְּצִפּוֹר

עַל כְּנַף רוּחַ,

לְלֹא מַפָּה,

רַק מִכֹּחַ הַכָּחֹל הַדַּק

**יח**

If you were mine I'd never let you go
שַׁרְתְּ עֶרֶב אֶחָד, וְהָאֲוִיר סְבִיבֵך הִתְכַּוֵּץ וְהִתְרַחֵב

כְּמַשְׁאֵבַת לֵב.

מוּסִיקָה הִיא נָהָר לְלֹא שֶׁפֶךְ, הַמַּעֲבָרִים

לְלֹא הָעוֹנוֹת

**יט**

לְלֶכְתֵּךְ אֵין זְמַן

אֲבָל בּוֹאֵךְ נִקְשָׁר תָּמִיד בְּרֵיחַ יָדַיִם

וְלֶחֶם

בִּצְלִילֵי תִּינוֹקוֹת חֲבוּיִים בַּמִּסְתּוֹרִין הַדַּק

שֶׁל הָאוֹר

**כ**

אֵד נְשִׁימָתֵךְ עַל הַזְּגוּגִית,

כְּפֶסַע

גַּם גּוּפִי, כָּמוֹךְ,

מָלֵא וָרֵיק

**כא**

לֹא אַחֲרֵי מוֹתִי, לֹא אַחֲרֵי מוֹתֵךְ, אֶלָּא בָּרֶגַע הַזֶּה:

סִירַת מִפְרָשׂ יְחִידָה מְסַמֶּנֶת אֶת קַו הָאֹפֶק, וְהוּא סָמוּךְ

כְּכַף יָד